તેમણે દર્શાવ્યું કે જેમ જેમ સમય આગળ વધતો જશે તેમ તેમ ભૌતિક વિકાસ અને તકો વધતાં જશે. માણસજાત શક્તિશાળી બનતી જશે. તેથી સંવેદનશીલતા ગુમાવવાની શક્યતા છે. પરિણામે માણસજાત તેની ચેતનાનો ખરાબ ઉપયોગ કરીને મન અને મનની માન્યતાઓને નકારાત્મક બનાવીને સંસારમાં પાર વગરની સમસ્યાઓ સર્જી શકે અને વિશ્વમાં પાર વગરના ઝઘડાઓ અને માનવ અને ભૌતિક સંપત્તિનો નાશ કરી શકે. જેમ જેમ માણસ ભૌતિક પ્રગતિ કરતો જાય તેમ તેમ તેની ચેતનામાં (મનમાં) એવું મૂડીરોકાણ કરવું જેથી કોઈ પણ સ્થિતિમાં આનંદ, મસ્તી અને માનસિક સમૃદ્ધિ વધારીને તેની (મનની) મર્યાદાઓને પેલે પાર જઈને જીવનને સર્વોત્તમ અને સમૃદ્ધ બનાવી શકે. માણસે અન્ય માણસ, જીવજંતુઓ, વનસ્પતિ અને વિશ્વ અંગે આડીઅવળી માહિતી ભેગી કરવાને બદલે શ્રેષ્ઠ માહિતી મેળવીને તેને અંદરથી સમજીને અમલમાં મૂકે તો પંચમહાભૂતોની સાચી વ્યવસ્થા જાણીને વૈશ્વિક અને સર્વોત્તમ સંવાદ અને જીવનશૈલીનો વિકાસ કરી શકે. સારી જીવનશૈલી કેવી રીતે વિકસાવવી તેની વાત ઋગ્વેદના મંત્રોમાં કોડવર્ડમાં સમજાવવામાં આવી છે. આજે પણ સરકાર, સમાજ અને લોકો તેમની ચેતનાના ઊર્ધ્વીકરણ માટે સાવ અલ્પ મૂડીરોકાણ કરે છે, જ્યારે ભૌતિક પ્રગતિ માટે જંગી મૂડીરોકાણ કરે છે. ભૌતિક પ્રગતિ સિદ્ધ કરવા માટે મનનો ખરાબ ઉપયોગ કરતોં અચકાતાં નથી. પરિણામે વ્યક્તિ અને પૃથ્વીની સમસ્યાઓ વધી રહી છે. વ્યક્તિ અને પૃથ્વીની તંદુરસ્તી બગડી રહી છે.